Europos Parlamento rezoliucija dėl Azerbaidžano



Oficialusis leidinys 124 E , 15/05/2006 p. 0569 - 0571



P6_TA(2005)0243 Azerbaidžanas Europos Parlamento rezoliucija dėl Azerbaidžano Europos Parlamentas, - atsižvelgdamas į ankstesnes EP rezoliucijas dėl Azerbaidžano ir Pietų Kaukazo ir ypač į 2004 m. vasario 26 d. EP rekomendaciją Tarybai dėl ES politikos Pietų Kaukazo klausimu [1], - atsižvelgdamas į 2003 m. lapkričio 20 d. EP rezoliuciją pavadinimu "Platesnė Europos kaimynystė: nauja santykių su mūsų rytų ir vakarų kaimynais struktūra" [2], - atsižvelgdamas į partnerystės ir bendradarbiavimo susitarimą su Azerbaidžanu, kuris įsigaliojo 1999 m. liepos 1 d., ir kuriuo puoselėjama pagarba demokratijai, tarptautinės teisės principams ir žmogaus teisėms, - atsižvelgdamas į 2005 m. kovo 2 d. Komisijos pranešimą apie šalį dėl Azerbaidžano, - atsižvelgdamas į 2005 m. balandžio 25 ir 26 d. ES Bendrųjų reikalų ir išorės santykių tarybos išvadas ir 2005 m. gegužės 24 d. ES pirmininkaujančios valstybės deklaraciją dėl įvykių Baku, - atsižvelgdamas į bendras 2005 m. birželio 1 d. Venecijos komisijos ir ESBO Demokratinių institucijų ir žmogaus teisių tarnybos rekomendacijas dėl Azerbaidžano rinkimų įstatymo ir rinkimų administravimo ir į 2005 m. vasario 4 d. ESBO pranešimą dėl Azerbaidžano teismo procesų stebėsenos, - atsižvelgdamas į 2005 m. balandžio 18– 19 d. Baku vykusio ES ir Azerbaidžano parlamentinio bendradarbiavimo komiteto 6-ojo susitikimo rekomendacijas, - atsižvelgdamas į tai, kad Azerbaidžanas buvo įtrauktas į Europos kaimynystės politiką ir į sprendimą įgyvendinti veiksmų planus trijose Pietų Kaukazo valstybėse, - atsižvelgdamas į Azerbaidžano narystę Europos Taryboje, į Europos žmogaus teisių konvenciją ir į daugelį Europos Tarybos Parlamentinės Asamblėjos rezoliucijų dėl padėties Azerbaidžane, - atsižvelgdamas į Tarptautinį pilietinių ir politinių teisių paktą ir ypač į jo 19 ir 21 straipsnius, kurių nuostatomis užtikrinama išraiškos ir taikių susibūrimų laisvė, - atsižvelgdamas į 2005 m. gegužės 19 d. ES pirmininkaujančios valstybės narės pareiškimą dėl Azerbaidžano, kuriuo sveikinamas Prezidento Ilhamo Alijevo dekretas dėl rinkimų procedūrų gerinimo Azerbaidžane, - atsižvelgdama į EP Darbo tvarkos taisyklių 115 straipsnio 5 dalį, A. kadangi Baku meras neleido opozicinių partijų atstovams 2005 m. gegužės 21 d. rengti sambūrio Baku, o tai prieštaravo 2005 m. gegužės 12 d. Prezidento dekretui, kuriuo vietinei administracijai buvo liepta leisti politinius susibūrimus ir nurodyti jiems tinkamas vietas; B. kadangi opozicijos atstovai 2005 m. gegužės 21 d. surengė Baku demonstraciją,kurios metu policija panaudojo smurtą ir žiaurias priemones prieš žurnalistus ir demonstrantus, sulaikė daugelį dalyvių keletui dienų, C. kadangi 2005 m. gegužės 31 d. Azerbaidžano valdžios organai sulaikė dešimtis jaunų aktyvistų už skrajučių platinimą, D. kadangi 2005 m. birželio 4 d., susitarusi su valdžia, opozicija surengė kitą demonstraciją Baku, kurios metu incidentų nebuvo, E. kadangi ES atstovai išreiškė susirūpinimą dėl protestuotojų ir opozicijos lyderių sulaikymo tuo metu, kai jie pasinaudojo susibūrimo laisve, viena iš esminių bet kurios demokratinės visuomenės laisvių reikšti politines pažiūras, F. kadangi jau ne pirmą karta valdžios organai panaudojo jėgą prieš opoziciją; 2003 m. spalio mėnesį po neramumų dėl plačiai kritikuotų prezidento rinkimų septyni opozicijos nariai buvo sulaikyti ir nuteisti penkiems laisvės atėmimo metams, bet vėliau jiems buvo dovanota, G. kadangi ESBO išvadose dėl 2004 m. gruodžio mėnesio vietinės valdžios rinkimų nurodoma, jog "jų metu nebuvo laikomasi daugelio tarptautinių demokratinių rinkimų standartų", nors rinkimų diena buvo įvertinta kaip priimtina ir buvo pranešta apie kai kuriuos techninius pagerėjimus lyginant su prieš tai 2003 m. vykusiais prezidento rinkimais, H. kadangi prieš 2005 m. lapkričio mėnesio parlamento rinkimus prezidentas Ilhamas Alijevas 2005 m. gegužės 12 d. priėmė vykdomąjį įsakymą dėl "Rinkimų tvarkos Azerbaidžano Respublikoje patobulinimo", I. kadangi ESBO pranešime dėl teismo procesų stebėsenos Azerbaidžane teigiama, kad tam tikrais svarbiais aspektais teismo procesai neatitinka Azerbaidžano teisinių reikalavimų ir jo tarptautinių įpareigojimų žmogaus teisių bei teisinės valstybės atžvilgiu, J. kadangi žurnalistai patyrė pastovų ir nėrimą keliantį spaudos laisvės varžymą, K. atsižvelgdamas į bendrą sunkią socialinę ir politinę padėtį, susiklosčiusią dėl neišspręsto konflikto Kalnų Karabache, kurio padariniai buvo milžiniška našta, tekusi dėl pabėgėlių ir valstybės teritorijoje perkeltų asmenų, 1. apgailestauja dėl Baku mero priimto sprendimo uždrausti opozicijos demonstraciją 2005 m. gegužės 21 d. ir griežtai smerkia neproporcingą policijos jėgos panaudojimą prieš opozicijos narius ir jaunimo judėjimo aktyvistus, kurie pasinaudojo žodžio laisve ir taikaus susibūrimo teise; 2. pažymi, kad opozicijos aktyvistų areštas ir sulaikymas vyko dėl politinių priežasčių, džiaugiasi, kad paleisti sulaikyti asmenys ir ragina visapusiškai išnagrinėti šiuos įvykius, įskaitant policijos atsakomybę; 3. griežtai smerkia žurnalisto Elmaro Husejnovo nužudymą šių metų kovo mėnesį, pakartotinai pritaria pliuralizmui, demokratijai ir teisinei valstybei; ragina valdžios institucijas padaryti viską, kad nusikaltėliai būtų nubausti; ragina vyriausybę panaikinti žiniasklaidos apribojimus, sustabdyti drįstančių kritikuoti vyriausybę žurnalistų užpuldinėjimus, bauginimus ir sulaikymus, saugoti žurnalistų, vykdančių savo tarnybines pareigas, asmeninę laisvę ir profesinį sąžiningumą; 4. ragina Azerbaidžaną užtikrinti teismų nepriklausomumą ir garantuoti sulaikytų asmenų prigimtinių neatimamų pagrindinių žmogaus teisių paisymą; ragina valdžios institucijas imtis priemonių siekiant panaikinti teismo procesuose pastebėtus trūkumus ir ragina vyriausybę šiuo atžvilgiu įgyvendinti Europos Tarybos rekomendacijas dėl politinių kalinių laikymo, kadangi buvo gauta daug patikimų pranešimų apie netinkamą elgesį su sulaikytaisiais ir kankinimus; 5. džiaugiasi Azerbaidžano valdžios sprendimu dovanoti 114 žmonių, sulaikytiems per viešuosius neramumus po 2003 m. vykusių prezidento rinkimų, įskaitant tuos asmenis, kurie Europos Tarybos buvo pripažinti politiniais kaliniais, taip pat septynis opozicijos lyderius, kurie nuteisti dėl dalyvavimo masinėse protesto akcijose; laikosi nuomonės, kad tai galėtų būti teigiamas žingsnis politinio pliuralizmo Azerbaidžane steigimo link ir ragina paleisti visus kitus politinius kalinius; 6. džiaugiasi prezidento įsakymu, pavedančiu vykdomosios valdžios organams užtikrinti susibūrimų laisvę, tikslių balsavimo sąrašų sudarymą, kad kiekvienas kandidatas turėtų galimybę vienodai pasinaudoti žiniasklaida, ir kad piliečiai nebūtų persekiojami dėl politinių įsitikinimų; ragina valdžios institucijas užtikrinti, kad šis įstatymas ir tolesnės reformos būtų įgyvendintos pagal tarptautinius standartus visais lygmenimis; 7. ragina vyriausybę užtikrinti, kad būsimi rinkimai į parlamentą, vyksiantys 2005 m. lapkričio mėnesį, būtų laisvi ir nešališki, ir kad opozicijos aktyvistai ir kandidatai jokia forma nenukentėtų nuo represinių veiksmų; 8. ragina visas puses atnaujinti pastangas apskrito stalo pasitarimuose tarp valdančiosios partijos ir opozicinių partijų, kuriais siekiama sustiprinti pasitikėjimą rinkimų procedūromis ir sumažinti sukčiavimo riziką; 9. ragina per rinkimus pakviesti į šalį pakankamą tarptautinių stebėtojų skaičių, įskaitant Europos Parlamento delegaciją; 10. mano, kad Azerbaidžanui parengtam Veiksmų plane ypatingas dėmesys turėtų būti skiriamas tikros demokratijos vystymui, žmogaus teisių ir teisinės valstybės gerbimui; ragina Komisiją šiuo atžvilgiu koordinuoti veiksmus su Europos Taryba ir dėti visas pastangas siekiant paremti ir vystyti pažeidžiamą Azerbaidžano pilietinę visuomenę; 11. pritaria besitęsiančiam dialogui tarp Azerbaidžano vyriausybės ir ESBO Demokratinių institucijų ir žmogaus teisių tarnybos bei Europos Tarybos Venecijos komisijos, džiaugiasi Demokratinių institucijų ir žmogaus teisių tarnybos pranešimu dėl birželio mėnesio poreikių vertinimo misijos; 12. paveda EP Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Azerbaidžano Respublikos vyriausybei ir parlamentui bei ESBO parlamentinėms asamblėjoms ir Europos Tarybai. [1] OL C 98 E, 2004 4 23, p. 193. [2] OL C 87 E, 2004 4 7, p. 506. --------------------------------------------------